CELEX: 32017D1002
Language: sk
Date: 2017-06-07 00:00:00
Title: Rozhodnutie Komisie (EÚ) 2017/1002 zo 7. júna 2017 o navrhovanej iniciatíve občanov s názvom „Stop extrémizmu“ [oznámené pod číslom C(2017) 4105]

15.6.2017   
            
            
               SK
            
            
               Úradný vestník Európskej únie
            
            
               L 152/1
            
         ROZHODNUTIE KOMISIE (EÚ) 2017/1002
   zo 7. júna 2017
   o navrhovanej iniciatíve občanov s názvom „Stop extrémizmu“
   
      
         [oznámené pod číslom C(2017) 4105]
      
   
   (Iba nemecké znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
   keďže:
   
               (1)
            
            
               Predmet navrhovanej iniciatívy občanov s názvom „Stop extrémizmu“ sa týka tohto: „Vyzývame Európsku komisiu, aby predložila návrhy právnych predpisov s cieľom zabrániť negatívnym dôsledkom extrémizmu, a to predovšetkým pre vnútorný trh“.
            
         
               (2)
            
            
               Navrhovaná iniciatíva občanov sleduje tieto ciele: „Navrhované ustanovenia práva Únie by mali zaväzovať členské štáty k tomu, aby: 1. uplatňovali pozitívnu motiváciu a zabezpečili tak, že prípady extrémizmu na vnútornom trhu budú identifikované a vylúčené; 2. zaistili transparentnosť, aby všetci občania a podniky dokázali ľahko identifikovať (finančnú) podporu extrémizmu a 3. využívali pracovné právo a ustanovenia o odstupnom na účinný boj proti extrémizmu na vnútornom trhu“.
            
         
               (3)
            
            
               Podľa článku 114 ZFEÚ možno právne akty Únie na účely vykonávania zmlúv prijať v záujme aproximácie ustanovení zákonov, iných právnych predpisov a správnych opatrení členských štátov, ktoré smerujú k vytváraniu a fungovaniu vnútorného trhu.
            
         
               (4)
            
            
               Podľa ustálenej judikatúry Súdneho dvora je však použitie článku 114 ZFEÚ opodstatnené, len ak existujú rozdiely medzi ustanoveniami zákonov, iných právnych predpisov a správnych opatrení členských štátov, ktoré by mohli byť prekážkou pri uplatňovaní základných slobôd a mohli by súčasne mať priamy vplyv na fungovanie vnútorného trhu; samotné konštatovanie rozdielov medzi vnútroštátnymi právnymi úpravami nepostačuje. Ak je cieľom opatrenia zabrániť vzniku prekážok obchodu, ku ktorým by v budúcnosti mohlo dôjsť v dôsledku rozdielov medzi vnútroštátnymi právnymi úpravami, vznik takýchto prekážok musí byť pravdepodobný a dotknuté opatrenie musí byť zamerané na predchádzanie ich vzniku.
            
         
               (5)
            
            
               Pokiaľ ide o opatrenia v oblasti pracovného práva, základom právneho aktu Únie stanovujúceho ustanovenia týkajúce sa ochrany pracovníkov v prípade ukončenia pracovnej zmluvy by mohol byť článok 153 ZFEÚ. Podobne, základom opatrení, ktorých cieľom je boj proti diskriminácii na základe rasového alebo etnického pôvodu, náboženstva či viery, a to aj na pracovisku, by mohol byť článok 19 ZFEÚ.
            
         
               (6)
            
            
               Zmluva o Európskej únii (Zmluva o EÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
            
         
               (7)
            
            
               Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky prijateľné a primerané povahe iniciatívy občanov.
            
         
               (8)
            
            
               Z týchto dôvodov je v súlade s článkom 4 ods. 2 písm. b) uvedeného nariadenia vhodné konštatovať, že navrhovaná iniciatíva občanov nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv.
            
         
               (9)
            
            
               Navrhovaná iniciatíva občanov s názvom „Stop extrémizmu“ by sa preto mala zaregistrovať. Vyhlásenia o podpore tejto navrhovanej iniciatívy občanov by sa však mali zbierať, len pokiaľ je jej cieľom predloženie návrhov právnych aktov Únie zo strany Komisie na účely vykonávania zmlúv v rozsahu uvedenom v odôvodneniach 3 a 5,
            
         PRIJALA TOTO ROZHODNUTIE:
   Článok 1
   1.   Navrhovaná iniciatíva občanov s názvom „Stop extrémizmu“ sa týmto registruje.
   2.   Vyhlásenia o podpore tejto navrhovanej iniciatívy občanov sa môžu zbierať, pokiaľ je jej cieľom predloženie návrhov právnych aktov Únie zo strany Komisie, a to na účely:
   
               —
            
            
               aproximácie ustanovení zákonov, iných právnych predpisov a správnych opatrení členských štátov, ktoré smerujú k vytváraniu a fungovaniu vnútorného trhu,
            
         
               —
            
            
               stanovenia ustanovení týkajúcich sa ochrany pracovníkov pri ukončení pracovnej zmluvy,
            
         
               —
            
            
               boja proti diskriminácii.
            
         Článok 2
   Toto rozhodnutie nadobúda účinnosť 12. júna 2017.
   Článok 3
   Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Stop extrémizmu“ zastúpenej pani Seyran ATEȘOVOU a pánom Sebastianom REIMEROM, ktorí konajú ako kontaktné osoby.
   
      V Bruseli 7. júna 2017
      
         
            Za Komisiu
         
         Frans TIMMERMANS
         
            prvý podpredseda
         
      
   
   
      (1)  Ú. v. EÚ L 65, 11.3.2011, s. 1.